Folketing
2010-04-28

Jeg er lige ved at sige, at det er et ledende spørgsmål, for jeg tror ikke, at fru Anne Baastrup kunne drømme om, at jeg ville svare ja på det spørgsmål og sige: Ja, det er det, og så synes jeg ikke, der skal gøres mere. Sådan er det jo ikke, men jeg synes, det er rigtigt, at vi skaffer os mere viden, for jeg tror, at jo mere evidensbaserede, jo mere videnbaserede de ting, vi gør, er, jo mere effektive bliver vi. Derfor synes jeg, det er rigtigt, at vi har sat det her forskningsprojekt i gang for at få en bedre viden om, hvad det er, vi kan gøre, og hvordan vi kan bremse tilgangen til banderne. Jo mere viden, vi har, om, hvorfor de unge kommer ind i banderne, og hvad det er, vi kan sætte ind med for at undgå, at de kommer ind i banderne, og selvfølgelig også måske få dem ud af banderne igen, jo bedre er det. Så nej, det er ikke det eneste, vi skal gøre, og derfor har vi også igangsat den her ungepakke, som blev igangsat tilbage i efteråret med en række tiltag, bl.a. også fra socialministerens side, og vi har en benhård politiindsats i forhold til banderne. Alle de tiltag skal selvfølgelig ses i en sammenhæng, men forskningsprojektet synes jeg faktisk er vigtigt for at få en så evidensbaseret indsats som overhovedet muligt.